Komisijos reglamentas (EB) Nr. 2761/1999
1999 m. gruodžio 22 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo bei panaikinantis Reglamentą (EEB) Nr. 2776/88
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 4 ir S straipsnius,
atsižvelgdama į 1999 m. gegužės 17 d. Tarybos reglamentą (EB) Nr. 1259/1999, nustatantį bendrąsias tiesioginės paramos schemų pagal bendrąją žemės ūkio politiką taisykles [2], ypač į jo 11 straipsnį,
kadangi:
(1) valstybės narės, pateikdamos dokumentus įregistruoti Bendrijos biudžete gegužės ir lapkričio mėnesiais padarytas išlaidas, kaip numatyta 1996 m. vasario 16 d. Komisijos reglamento (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo bei panaikinantis Reglamentą (EEB) Nr. 2776/88 [3] su paskutiniais pakeitimais, padarytais Reglamentu (EB) Nr. 2236/98 [4] 3 straipsnio 5 dalyje, turėtų įdėti lentelę su išrašu iš skolininkų sąskaitų knygos ir nurodyti bendrą visų skolų sumą, identifikuotą, bet dar nesusigrąžintą iš EŽŪOGF Garantijų skyriaus. Be to, pateikdamos dokumentus įregistruoti Bendrijos biudžete balandžio ir spalio mėnesiais padarytas išlaidas, kaip numatyta Reglamento (EB) Nr. 296/96 3 straipsnio 5 dalyje, valstybės narės turėtų įdėti lentelę, kurioje būtų nurodytos sumos, išskaičiuotos remiantis Reglamento (EB) Nr. 1259/1999 3 ir 4 straipsnių nuostatomis, ir duomenis apie jų panaudojimą remiantis to reglamento 5 straipsnio 2 dalies nuostatomis;
(2) Komisija, laikydamasi 1999 m. liepos 23 d. Komisijos reglamento (EB)1750/1999, nustatančio išsamias Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai taikymo taisykles [5], 37 straipsnio 2 dalies nuostatos, pranešusi atitinkamoms valstybėms narėms, laikinai suspenduoja kas mėnesį išmokamus avansus, susijusius su išlaidomis, padarytomis remiantis Reglamentu (EB) Nr. 1750/1999, jei kasmet iki rugsėjo 30 d. negauna to reglamento 37 straipsnio 1 dalyje numatytų dokumentų;
(3) valstybės narės gali paskirstyti sumas, gautas dėl remiantis Reglamento (EB) Nr. 1259/1999 3 ir 4 straipsniais sumažintų mokėjimų, skiriant jas papildomoms kaimo plėtros priemonėms, kaip numatyta to reglamento 5 straipsnio 2 dalyje. Taip išskaičiuotos sumos turi būti panaudotos iki trečiųjų finansinių metų, t. y. tų, kuriais jos buvo išskaičiuotos, pabaigos. Iki minėto laikotarpio nepanaudotos sumos turi būti grąžintos sumažinant paskutinįjį finansinių metų avansą. Todėl Reglamentą (EB) Nr. 296/96 reikėtų papildyti atitinkamomis nuostatomis, o jo pavadinimą suderinti su šiuo naujuoju reglamentu;
(4) EŽŪOGF komitetas ir Reglamento (EB) Nr. 1259/1999 11 straipsnyje numatyti jungtiniai vadybos komitetai per jų pirmininko nustatytą laiką nepateikė nuomonės,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 keičiamas taip:
1) Pavadinimas pakeičiamas taip: "1996 m. vasario 16 d. Komisijos reglamentas (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo bei nustatantis tam tikras išsamias Reglamento (EB) Nr. 1259/1999 taikymo taisykles".
2) 3 straipsnis papildomas šia dalimi:
"6a. Valstybės narės, pateikdamos šio straipsnio 5 dalyje nurodytus dokumentus įregistruoti Bendrijos biudžete išlaidas, du kartus per metus, t. y. gegužės ir lapkričio mėnesiais, kai pateikiama a punkte minima lentelė, ir balandžio ir spalio mėnesiais, kai pateikiamos b punkte minimos lentelės, prideda:
a) lentelę su išrašu iš skolininkų sąskaitų knygos ir nurodo bendrą visų skolų sumą, identifikuotą, bet balandžio pabaigoje bei finansinių metų pabaigoje dar nesusigrąžintą iš EŽŪOGF Garantijų skyriaus;
b) lenteles, kuriose yra nurodyta padėtis balandžio mėn. pabaigoje ir finansinių metų pabaigoje, t. y. sumos, išskaičiuotos remiantis Reglamento (EB) Nr. 1259/1999 3 ir 4 straipsnių nuostatomis, ir duomenys apie jų panaudojimą remiantis to reglamento 5 straipsnio 2 dalies nuostatomis."
3) 4 straipsnis papildomas šia dalimi:
"6. Jei kasmet iki rugsėjo 30 d. Komisija negauna Reglamento (EB) Nr. 1750/1999 37 straipsnio 1 dalyje nurodytų dokumentų, ji, pranešusi atitinkamai valstybei narei, suspenduoja avanso mokėjimą už rugpjūčio mėn. remiantis tuo reglamentu padarytas išlaidas.
Kai šie dokumentai gaunami nuo spalio 1 d. iki 15 d., ankstesnėje pastraipoje minėtas avanso mokėjimas atidedamas tiek dienų, kiek vėluoja dokumentai.
Kai šie dokumentai gaunami po spalio 15 d., avansų mokėjimas už rugpjūčio, rugsėjo ir spalio mėnesiais remiantis Reglamentu (EB) Nr. 1750/1999 padarytas išlaidas suspenduojamas iki avanso už kitų metų vasario mėn. mokėjimo pradžios.
Šioms suspenduotoms sumoms taikomas globalinis įsipareigojimas finansiniams metams, kuriais vyko suspendavimas."
4) 6 straipsnis pakeičiamas taip:
"6 straipsnis
1. Sumos, išskaičiuotos remiantis Reglamento (EB) Nr. 1259/1999 3 ir 4 straipsniais, panaudojamos iki trečiųjų finansinių metų, t. y. nuo tų, kada jos buvo išskaičiuotos, pabaigos papildomoms Bendrijos paramos priemonėms finansuoti remiantis to reglamento 5 straipsnio 2 dalies nuostatomis.
2. Sumos, išskaičiuotos ir neišmokėtos pagal šio straipsnio 1 dalį, atimamos iš avansų atitinkamų finansinių metų spalio mėn. išlaidoms padengti."
5) 7 straipsnio 1 dalies pirma pastraipa papildoma šiuo punktu:
"c) deklaruojant išlaidas neatsižvelgiama į sumažinimą, padarytą remiantis Reglamento (EB) Nr. 1259/1999 3 ir 4 straipsniais."
6) 8 straipsnyje žodžiai "3 straipsnio 6 dalis" pakeičiami žodžiais "3 straipsnio 6 dalis ir 6a dalis."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. sausio 1 d. padarytoms išlaidoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 22 d.